Deficitul balanţei comerciale (FOB/CIF) în luna ianuarie 2024 a fost de 1,958 miliarde de euro, mai mic cu 359,0 milioane euro (-15,5%) decât cel înregistrat în luna ianuarie 2023, potrivit datelor Institutului Naţional de Statistică, publicate luni.
În luna ianuarie 2024, exporturile FOB au însumat 7,085 miliarde de euro, iar importurile CIF au însumat 9,043 miliarde de euro. Faţă de luna ianuarie 2023, exporturile din luna ianuarie 2024 au scăzut cu 1,3%, iar importurile cu 4,8%.
În luna ianuarie 2024, ponderi importante în structura exporturilor şi importurilor sunt deţinute de grupele de produse: maşini şi echipamente de transport (47,3% la export şi 35,9% la import) şi alte produse manufacturate) (29,6% la export şi 27,9% la import).
Valoarea schimburilor intra-UE27 de bunuri în luna ianuarie 2024 a fost de 5,260 miliarde de euro la expedieri şi de 6,663 miliarde de euro la introduceri, reprezentând 74,2% din total exporturi şi 73,7% din total importuri.
Valoarea schimburilor extra-UE27 de bunuri în luna ianuarie 2024 a fost de 1,824 miliarde de euro la exporturi şi de 2,379 miliarde de euro la importuri, reprezentând 25,8% din total exporturi şi 26,3% din total importuri.
Conform INS, soldul balanţei comerciale FOB/CIF se calculează pe baza valorii exportului FOB şi a importului CIF, ca diferenţă între acestea. Soldul negativ al balanţei comerciale se numeşte deficit, iar cel pozitiv se numeşte excedent.
Preţul FOB (Free on Board/Liber la bord) reprezintă preţul la frontiera ţării exportatoare, care include valoarea bunului, toate cheltuielile de transport până la punctul de îmbarcare, precum şi toate taxele pe care bunul trebuie să le suporte pentru a fi încărcat la bord.
Preţul CIF (Cost, Insurance, Freight/Cost, Asigurare, Navlu) reprezintă preţul la frontiera ţării importatoare, care cuprinde atât elementele componente ale preţului FOB, cât şi costul asigurării şi transportului internaţional.